
Nr. Pl-x 591/2010

AVIZ

asupra propunerii legislative pentru modificarea şi completarea Legii nr.128/1997 privind Statutul personalului didactic
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.128/1997 privind Statutul personalului didactic, trimisă cu adresa nr. Pl-x 591 din 29 noiembrie 2010, înregistrată cu nr.31/1176 din 2 decembrie 2010.
Camera Deputaţilor este prima Cameră sesizată, în conformitate cu art. 75 alin. (1) din Constituţia României, republicată şi art. 92 alin. (8) pct.1 din Regulamentul Camerei Deputaţilor, republicat, cu modificările ulterioare. 

Iniţiativa legislativă are ca obiect de reglementare modificarea alin.(3) al art.104 din Legea nr.128/1997 privind Statutul personalului didactic, cu modificările şi completările ulterioare, referitor la modalitatea de decontare a cheltuielilor de transport la şi de la locul de muncă al personalului didactic din învăţământul de stat din mediul rural şi urban, preconizând ca aceasta să se realizeze prin repartizarea din sumele defalcate către autorităţile publice locale, într-un cont special cu această destinaţie, în baza unei cereri însoţită de un raport întocmit de inspectoratul şcolar judeţean, sumele aferente putând fi suplimentate la prima rectificare de buget.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 7 decembrie 2010.

Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri al Consiliului Legislativ, aviz cu nr.1367 din 19 noiembrie 2010 şi avizul negativ al Consiliului Economic şi Social, transmis prin adresa nr.2877 din 18 noiembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerea legislativă implică modificarea prevederilor bugetului de stat, fiind aplicabile dispoziţiile art.111 alin.(1) teza a doua din Constituţia României, republicată, şi prevederile art.15 din Legea nr.500/2002 privind finanţele publice, cu modificările şi completările ulterioare. Guvernul României nu a transmis un punct de vedere referitor la aceasta iniţiativă legislativă. În prezent se află în dezbatere parlamentară proiectul Legii educaţiei naţionale, care cuprinde şi prevederi privind Statutul personalului didactic şi care preconizează abrogarea Legii nr.128/1997, supusă intervenţiei legislative prin acest proiect, astfel că la data adoptării legii educaţiei naţionale prezenta propunere legislativă va rămâne fără obiect.
În raport de obiectul şi conţinutul reglementării, propunerea legislativă face parte din categoria legilor ordinare.

